**PRAVILNIK**

**O DODATNOM RAČUNOVODSTVENOM IZVJEŠTAJU ZA PRIVREDNA DRUŠTVA - ANEKSU**

**(„Službene novine Federacije BiH”, broj: 99/23)**

**Član 1.**

**(Predmet Pravilnika)**

(1) Ovim Pravilnikom propisuje se sadržaj i forma dodatnog računovodstvenog izvještaja - Aneksa (u daljem tekstu: Aneks) za privredna društva koja vode knjigovodstvo u skladu s kontnim okvirom za privredna društva.

(2) Obrazac Aneksa iz stava (1) ovog člana, koji sadrži jednodimenzionalni bar kod, čini sastavni dio ovog Pravilnika.

**Član 2.**

**(Sadržaj pojedinih konta)**

U pogledu sadržaja pojedinih konta i grupa konta označenih u koloni 3 Aneksa, postupa se prema odredbama Pravilnika o kontnom okviru i sadržaju konta za privredna društva (“Službene novine Federacije BiH”, broj: 81/21).

**Član 3.**

**(Sadržaj pozicija)**

(1) Prilikom popunjavanja obrasca Aneksa iz člana 1. stav (2) ovog Pravilnika, podaci se unose na određene pozicije označene u koloni 2 s konta i dijelova konta označenih u koloni 3 Aneksa.

(2) U obrazac se upisuju iznosi u konvertibilnim markama, bez decimalnih mjesta.

**Član 4.**

**(Sastavljanje i podnošenje Aneksa)**

Privredna društva sastavljaju i podnose Aneks uz godišnje i konsolidirane finansijske izvještaje.

**Član 5.**

**(Dostavljanje Aneksa)**

Aneks se, na način i u rokovima propisanim Zakonom o računovodstvu i reviziji u Federaciji Bosne i Hercegovine (“Službene novine Federacije BiH”, broj: 15/21), dostavlja Finansijsko-informatičkoj agenciji sa sjedištem u Sarajevu.

**Član 6.**

**(Unos podataka u obrazac Aneksa na pozicije od 2 do 12)**

(1) U Aneks, na redne brojeve od 2 do 12, unose se podaci o prihodima od premija, subvencija, poticaja, prihodi od najma (operativni najam), prihodi od donacija, prihodi od članarina, prihodi od tantijema i licencnih prava, prihodi iz namjenskih izvora finansiranja, ostali prihodi po drugim osnovama, dobici od prodaje materijala i dobici od usklađivanja vrijednosti zaliha.

(2) Na redni broj 3 unose se podaci o prihodima iz budžeta po osnovu subvencija na proizvode (subvencije koje se mogu iskazati po jedinici proizvoda ili usluge, subvencije za izvoz ili određivanje nivoa prodajne cijene).

(3) Na redni broj 4 unose se podaci o prihodima iz budžeta po osnovu subvencija za ostale namjene (subvencije koje se ne mogu iskazati po jedinici proizvoda ili usluge, kao što su subvencije za plaće i naknade, kamatne stope, smanjenje zagađenosti okoline i sl.).

**Član 7.**

**(Unos podataka u obrazac Aneksa na pozicije od 14 do 22)**

(1) U Aneks, na redne brojeve od 14 do 22, unose se podaci o plaćama i naknadama plaća (neto za isplatu zaposlenima), porezu na dohodak, doprinosima iz plaća i naknada plaća, doprinosima na plaće i naknade plaća, ukupnim troškovima službenih putovanja zaposlenih, dnevnicama za službena putovanja u zemlji i inostranstvu (dio konta 523), troškovima ostalih primanja, naknada i materijalnih prava zaposlenih, troškovi naknada članovima odbora, komisija i sl. i troškovi naknada ostalim fizičkim licima.

(2) Na redni broj 14 unose se podaci o plaćama i naknadama plaća - neto za isplatu zaposlenima (iznos koji je isplaćen zaposlenima nakon odbitka poreza na dohodak).

**Član 8.**

**(Unos podataka u obrazac Aneksa na pozicije od 24 do 32)**

U Aneks, na redne brojeve od 24 do 32, unose se podaci o troškovima usluga izrade i dorade proizvoda, transportnih usluga, usluga održavanja, zakupa, sajmova, reklame i sponzorstva, istraživanja, razvoja koji se ne kapitalizuju i troškovima ostalih proizvodnih usluga.

**Član 9.**

**(Unos podataka u obrazac Aneksa na pozicije od 34 do 41)**

(1) U Aneks, na redne brojeve od 34 do 41, unose se podaci o troškovima neproizvodnih usluga, reprezentacije, premija osiguranja, platnog prometa, poštanskih i telekomunika-cijskih usluga, poreza, naknada, taksi i dr. dažbina na teret pravnog lica, članskih doprinosa i sličnih obaveza i ostalih nematerijalnih troškova.

**Član 10.**

**(Unos podataka u obrazac Aneksa na pozicije 43 i 44)**

(1) U Aneksu, na rednom broju 43 unosi se podatak o troškovima amortizacije obračunatim za imovinu s pravom korištenja - operativni najam/lizing (prikazati troškove amortizacije koji se odnose na imovinu s pravom korištenja u skladu s MSFI 16 - Najmovi. Troškovi amortizacije se odnose samo na operativni najam/lizing (kao što su troškovi najamnine nekretnina, opreme, prijevoznih sredstava i sl.) isključujući finansijski najam/lizing).

(2) U Aneksu, na rednom broju 44 unosi se podatak rashodi od kamata za imovinu s pravom korištenja - operativni najam/lizing (Prikazati rashode od kamata koji se odnose na imovinu s pravom korištenja u skladu s MSFI 16 - Najmovi. Rashodi od kamata se odnose samo na operativni najam/lizing (kao što su troškovi najamnine nekretnina, opreme, prijevoznih sredstava i sl.) isključujući finansijski najam/lizing).

**Član 11.**

**(Unos podataka u obrazac Aneksa na pozicije od 46 do 48)**

(1) U Aneksu, na rednom broju 46 unosi se podatak o gubicima od prodaje materijala (konto 575).

(2) U Aneksu, na rednom broju 47 unosi se podatak o kalu, rasturu, kvaru i lomu materijala i robe (dio konta 579).

(3) U Aneksu, na rednom broju 48 unosi se podatak o gubicima od usklađivanja zaliha (konto 585).

**Član 12.**

**(Unos podataka u obrazac Aneksa na pozicije od 50 do 52)**

(1) U Aneksu, na rednom broju 50 unosi se podatak o ukupno obračunatom (ulaznom) porezu na dodanu vrijednost s grupe konta 27, osim konta 279 (za obračunski period). (2) Na rednom broju 51 unosi se podatak o ukupno obračunatom (izlaznom) porezu na dodanu vrijednost s grupe konta 47, osim konta 479 (za obračunski period).

(3) Na rednom broju 52 unosi se podatak o obračunatom posebnom porezu-akcize (konto 480).

**Član 13.**

**(Unos podataka u obrazac Aneksa na pozicije od 54 do 55)**

(1) U Aneksu, na rednom broju 54 unosi se podatak o prosječnom broju zaposlenih na bazi sati rada (utvrđuje se tako da se ukupan broj ostvarenih sati rada u periodu podijeli brojem mogućih sati rada po jednom zaposlenom u tom periodu).

(2) Na rednom broju 55 unosi se podatak o prosječnom broju zaposlenih na bazi stanja krajem svakog mjeseca (utvrđuje se tako da se uzme broj zaposlenih na kraju svakog mjeseca iz kadrovske evidencije i dobiveni zbir podijeli s 12).

**Član 14.**

**(Unos podataka u obrazac Aneksa na poziciju 56)**

(1) U Aneksu pod rednim brojem 56 unosi se podatak o kapitalizovanoj proizvodnji za vlastite potrebe (iznos upotrijebljenih vlastitih proizvoda, robe i usluga koji se odnosi na obračunatu vrijednost po osnovu upotrebe za investicije u dugotrajnu imovinu).

(2) Ukoliko postoji prikazan podatak na rednom broju 56 o kapitalizovanoj proizvodnji za vlastite potrebe, a s obzirom da ne postoji jedinstveni konto, potrebno je navesti na koji način je knjižena kapitalizovana proizvodnja za vlastite potrebe u tekućoj godini označavanjem jednog od ponuđenih odgovora:

a) Reklasifikacija na konta aktive (direktni prijenos s jednog na drugi konto sredstava tj. direktno kroz bilans stanja, a ne posredstvom konta bilansa uspjeha),

b) Storniranjem troškova,

c) Preko konta prihoda i navesti konto (navesti konto prihoda na kojem je knjižena interna realizacija tj. kapitalizovana proizvodnja na rednom broju 56),

d) Ostalo - navesti (ukoliko interna realizacija tj. kapitalizovana proizvodnja nije knjižena na jedan od naprijed navedenih načina navesti način knjiženja).

(3) Ukoliko je kapitalizovana proizvodnja za vlastite potrebe knjižena na više načina, tada treba izabrati onaj modalitet na koji je knjižena procentualno najveća vrijednost interne realizacija tj. kapitalizovane proizvodnje prikazane na rednom broju 56 Aneksa.

**Član 15.**

**(Prestanak važenja Pravilnika)**

Stupanjem na snagu ovog Pravilnika prestaje da važi Pravilnik o dodatnom računovodstvenom izvještaju za mala, srednja i velika privredna društva - Aneksu (“Službene novine Federacije BiH”, broj: 92/22)

**Član 16.**

**(Stupanje na snagu)**

Ovaj Pravilnik stupa na snagu narednog dana od dana objavljivanja u “Službenim novinama Federacije BiH”.



